**Ping** er et norsk band som ble startet i Bergen i 1998. Bandet spiller hovedsakelig poprock, med elementer av andre sjangere som reggae, punk, disco, funk, progrock, electronica, country, jazz og metal.

Historikk
---------

Ping ble dannet av Mattis Janitz og Jørgen Greiner i Bergen høsten 1998. Tore Hofstad ble med i januar 1999 og disse tre har siden utgjort den stabile kjernen i Ping. Trommeslager Alexander Lindbâck var med på flere innspillinger og konserter i bandets første år. Ping lagde i denne tiden en rekke demoer som ble spilt inn på 4-spors kassettopptaker og tidlige versjoner av digitale opptakere. I 2000 ble debutalbumet «It's a Picnic» utgitt på plateselskapet User Friendly Records. Coveret ble designet av Martin Kvamme, som senere designet alle bandets påfølgende albumcovere.

I 2000 flyttet Ping til Oslo, hvor Hans Fredheim ble med i bandet; som dermed hadde to synthesizer-musikere. I 2004 ga Ping ut en split-EP sammen med trondheimsbandet No Life Orchestra på Luftwaffel Records. Året etter ga Ping ut albumet «The Castle Massacre» hos det tyske plateselskapet QDK-media, som var en filial av Normal Records. Albummotivet ble malt for anledningen av Christer Karlstad og dette samarbeidet har vedvart på alle senere fullengdere. Rundt denne tiden kom Claes Terjesen inn som ny, fast trommeslager. De norske anmelderne ga albumet *The Castle Massacre* svært varierende anmeldelser, med terningkast fra 1 til 6.[]

Bandets tredje plate «Discotheque of Darkness» ble gitt ut i 2009 på Luftwaffel records. Fra og med dette albumet gikk Ping over til fullt ut digital produksjon av innspillingene.

I 2009 sluttet Hans Fredheim i bandet. Han ble erstattet av gitarist Thomas Haugbro, som hadde spilt flere konserter med bandet ved tidligere anledninger. Fra da av hadde bandet to gitarister. Pings fjerde plateutgivelse, *The Hurricane Spoof*, ble utgitt på bandets eget plateselskap Brown Lagoon Records i 2012. For første gang benyttet Ping en ekstern produsent, Roald Madland, som senere ble fast inventar i bandet.

I 2017 ble Mats Monstad ny, fast trommeslager i bandet. Monstad hadde bakgrunn fra jazz-musikken, og dette kom til å påvirke bandets musikalske uttrykk videre. I 2019 ble gitaristen Bjørn Arne Johansen med i bandet; han hadde tidligere spilt i metal-bandet Euthanasia med Jørgen Greiner og Mattis Janitz. I 2020 ga Ping ut albumet *The Zig Zag Manoeuvre* på plateselskapet Apollon Records.

Diskografi
----------

* 2000: *It's a Picnic* (album), User Friendly Records
* 2004: *Ping & No Life Orchestra* (split-EP), LuftWaffel Records
* 2005: *The Castle Massacre* (album), Q.D.K. Media
* 2009: *Discotheque of Darkness* (album), LuftWaffel Records
* 2012: *Hurricane Spoof* (album), Brown Lagoon Records
* 2013: *The A-Side / The B-Side*, (singel), Ping
* 2020: *The Zig Zag Manoeuvre* (album), Apollon Records

Musikkvideoer
-------------

* «...and is that it?»
* 2012: «Motorik»
* 2017: «Tummy Boy»

Referanser
----------

1. ↑  «Ping - It's A Picnic». *Discogs* **(engelsk)**. 2000. Besøkt 11. desember 2023.
2. ↑  «Ping & No Life Orchestra». *Discogs* **(engelsk)**. 2004. Besøkt 11. desember 2023.
3. ↑  «Ping - The Castle Massacre». *Discogs* **(engelsk)**. 2005. Besøkt 11. desember 2023.
4. ↑  «Ping - Discotheque Of Darkness». *Discogs* **(engelsk)**. 2009. Besøkt 11. desember 2023.
5. ↑  «Ping - Hurricane Spoof». *Discogs* **(engelsk)**. 2012. Besøkt 11. desember 2023.
6. ↑  «The A-Side / The B-Side (2013)». Rockipedia. Besøkt 11. desember 2023.
7. ↑  «Ping - The Zig Zag Manoeuvre». *Apollon Records* **(engelsk)**. Besøkt 11. desember 2023.
8. ↑  Ping (band). «PING - Motorik (Offical video, The Hurricane Spoof 2012)». Besøkt 11. desember 2023 – via YouTube.
9. ↑  «PING - Tummy Boy». *YouTube*. Besøkt 11. desember 2023. «We invite you to have a peek at what occurred in Brown Lagoon studios an evening in June 2017, when the renowned Arctic throat singer Señor Baj joined us for some Pingoleeze pop-music propulsion. A display of craftsmanship, this classic little piece was composed, arranged and recorded in an eight hour sitting.»

Eksterne Lenker
---------------

* Offisielt Nettsted
* Ping on AllMusic